paragraph_text: Histološki, mokraćni se mjehur sastoji od dva sloja. Iznutra ga oblaže sluznica, koju čini prijelazni epitel. Najdeblji je mišićni dio koji je građen od glatkog mišićnog tkiva (lat. musculus detrusor). Samo gornji dio mjehura prekriven je potrbušnicom. Sluznica mjehura je nabrana, što joj omogućuje da se prilikom punjenja mjehura rasteže. U području "trokuta" (lat. trigonum vesicae) sluznica nije nabrana. Taj trokut ima vrhove u ušćima mokraćovoda u mokraćni mjehur i mjestu od kuda počinje mokraćna cijev.